Την αναστολή της αύξησης του ΦΠΑ σε νησιά που δέχονται πιέσεις από την προσφυγική κρίση ανακοίνωσε ο πρωθυπουργός Αλέξης Τσίπρας, ενώ προανήγγειλε ότι κονδύλι 617 εκατ. θα διανεμηθεί σε περίπου 1,6 εκατ. συνταξιούχους οι οποίοι λαμβάνουν σύνταξη κάτω από 850 ευρώ, επιβεβαιώνοντας τις πληροφορίες του naftemporiki.gr.

Ο κ. Τσίπρας έκανε λόγο για «υλοποίηση μιας παλιότερης δέσμευσης της κυβέρνησης, για 13η σύνταξη σε όσους συνταξιούχους το έχουν μεγαλύτερη ανάγκη» και δήλωσε ότι «είναι δέσμευση της κυβέρνησης κάθε ευρώ που πλεονάζει να μοιράζεται στους πιο αδύναμους Έλληνες», στο πλαίσιο μιας κοινωνικής αναδιανομής της υπεραπόδοσης των εσόδων.

Εξήγησε ότι όσοι από τους δικαιούχους λαμβάνουν τις μικρότερες συντάξεις, θα λάβουν τη μεγαλύτερη ενίσχυση, που -όπως πρόσθεσε- για αρκετές χιλιάδες θα είναι ακόμη και πολλαπλάσια από τη μηνιαία σύνταξή τους. Όσοι βρίσκονται στο πάνω «κατώφλι», θα λάβουν μικρότερη ενίσχυση, που όμως θα έχει ως κατώτατο ποσό τα 300 ευρώ, συμπλήρωσε ο Πρωθυπουργός.

«Αποφασίσαμε επίσης στήριξη των νησιών πρώτης γραμμής που δέχονται τις προσφυγικές ροές. Αποφασίσαμε να αναστείλουμε την αύξηση του ΦΠΑ όσο μαίνεται η προσφυγική κριση. Σε κάθε βήμα της Ελλάδας προς την κανονικότητα και την ανασυγκρότηση στο μυαλό μας θα είναι πάντα η αποκατάσταση των αδικιών και η στήριξη των αδύνατων», ανέφερε ο κ Τσίπρας.

Είπε επίσης ότι η χώρα βρίσκεται μπροστά σε κρίσιμες προκλήσεις, τις οποίες αντιμετωπίζει με αποτελεσματικότητα, ενώ επεσήμανε επιπλέον ότι είναι σημαντική η απόφαση του Eurogroup για τα βραχυπρόθεσμα μέτρα ελάφρυνσης του χρέους, προκειμένου να σταθεροποιηθεί η οικονομία.

«Κάναμε ένα αποφασιστικό βήμα, αλλά συνεχίζουμε χωρίς υποχωρήσεις», συνέχισε ο Πρωθυπουργός, ενώ συμπλήρωσε ότι τελικός στόχος είναι η έξοδος από την κρίση και η ανάκτηση της εθνικής κυριαρχίας.

Υπογράμμισε επιπλέον ότι «τη συμφωνία με τους εταίρους θα την τηρήσουμε στο ακέραιο», αλλά και ότι «διανύουμε τα τελευταία δύσκολα μέτρα ενός πολύ δύσκολου μαραθώνιου».

Στις 22 Δεκεμβρίου η πίστωση στους δικαιούχους συνταξιούχους

Στις 22 Δεκεμβρίου, μαζί με τις συντάξεις του Ιανουαρίου, θα πιστωθούν στους δικαιούχους συνταξιούχους τα ποσά, για τα οποία δεσμεύτηκε ο πρωθυπουργός Αλέξης Τσίπρας κατά το διάγγελμά του.

Όπως ανέφεραν κύκλοι του Μεγάρου Μαξίμου, ο αριθμός των δικαιούχων συνταξιούχων ανέρχεται σε 1,6 εκατ. σε σύνολο 2,7 εκατ. συνταξιούχων. Το ποσοστό των δικαιούχων είναι 60,32% στο σύνολο των συνταξιούχων.

Αναλυτικά:

Από 500 έως 830 ευρώ θα λάβει περίπου το 10% των συνταξιούχων (περίπου 270 χιλιάδες συνταξιούχοι).

Από 300 έως 500 ευρώ θα λάβει περίπου το 20% των συνταξιούχων (περίπου 570 χιλιάδες συνταξιούχοι).

300 ευρώ θα λάβει περίπου το 30% των συνταξιούχων (περίπου 750 χιλιάδες συνταξιούχοι).

Σύμφωνα με τους ίδιους κύκλους, το ποσό που θα διανεμηθεί είναι 4,7 φορές μεγαλύτερο από το ποσό του ΕΚΑΣ που περικόπηκε το 2016.

naftemporiki.gr